Bent Christensen (filminstruktør)

Bent Erik Christensen (født 28. maj 1929 i Gunderup ved Aalborg, død 6. januar 1992) var en dansk filminstruktør, filmproducer, manuskriptforfatter og skuespiller. Han huskes nok bedst for instruktionen af Naboerne og Harry og kammertjeneren, begge lavet i samarbejde med Leif Panduro, med hvem han også skrev adskillige manuskripter til tv-serier.

Biografi 
Christensen, der var præstesøn, var journalistelev, inden han blev uddannet skuespiller på Privatteatrenes Elevskole i 1952 og debuterede samme år. Året efter fik han sit teatergennembrud med Ikke som de andre på Allé-Scenen. Efter et par yderligere teaterroller gennemgik han i 1953 fjernsynets produceruddannelse, hvorpå han gik i gang med at instruere tv-teaterstykker og underholdningsprogrammer. Han fik også debut som teaterinstruktør. Han var i 1950'erne tilknyttet Frederiksberg Teater, ABC Teatret og fra 1956 Det Ny Teater. I midten af 1950'erne arbejdede han både som skuespiller og som instruktør, men fra han i 1958 instruerede sin første film, lagde han mest energi bag kameraet.

I 1962 begyndte han som producer, og i de følgende år var han direktør for såvel ASA-filmstudierne som Kinopalæet samtidig med, at han instruerede og producerede film (samt spillede mindre roller). Han fik stor succes, ikke mindst i samarbejdet med Leif Panduro, der ud over de ovennævnte film omfattede populære tv-serier som Smuglerne. I disse år (slutningen af 1960'erne) var han også internationalt anerkendt og forelæste på filmskoler i både USA og Europa. Fra 1970 til 1972 var han leder af Den Danske Filmskole.

Bent Christensen trak sig ud af filmmiljøet for en periode, men vendte tilbage i starten af 1980'erne – denne gang med langt mindre succes. I stedet fungerede han som kommunikationsrådgiver for blandt andet socialdemokratiske politikere på det tidspunkt, hvor politikernes image begyndte at få betydning. Hans sidste år gik med ledelse af en multimedievirksomhed. I sit otium boede han på Lolland.

Bent Christensen var gift to gange – først med skuespilleren Lily Broberg og anden gang med producerassistenten (senere folketingspolitiker) Lene Bro. Han er begravet på Stokkemarke Kirkegård på Lolland.

Film 
Bent Christensen har blandt andet medvirket i (m), instrueret (i), produceret (p) og/eller skrevet (s) følgende film:
 Vi som går køkkenvejen (m, 1953)
 Jan går til filmen (m, 1954)
 Kongeligt besøg (m, 1954)
 Der kom en dag (m, 1955)
 Mig og min familie (m, 1957)
 Ingen tid til kærtegn (m, 1957)
 Bundfald (m, 1957)
 Seksdagesløbet (m, 1958)
 Pigen og vandpytten (i,s, 1958)
 Kærlighedens melodi (i, 1959)
 Pigen i søgelyset (i, 1959)
 Den sidste vinter (p, 1960)
 Harry og kammertjeneren (i,p,s, 1961)
 Sømænd og svigermødre (i, 1962)
 Weekend (p, 1962)
 Syd for Tana River (m,i, 1963)
 Støvsugerbanden (i,p, 1963)
 Naboerne (i,p,s, 1966)
 Ih, du forbarmende (m, 1966)
 Thomas er fredløs (m, 1967)
 Mennesker mødes og sød musik opstår i hjertet (m, 1967)
 Mordskab (i,s, 1969)
 Oktoberdage (i, s, 1970)
 I morgen, min elskede (m, 1971)
 Med kærlig hilsen (m, 1971)
 Hovedjægerne (i, 1971)
 Det er nat med fru Knudsen (p, 1971)
 Det gode og det onde (m, 1975)
 Hjerter er trumf (m, 1976)
 Spøgelsestoget (m,i,s, 1976)
 Familien Gyldenkål vinder valget (i, 1977)
 Manden der ville være skyldig (m, 1990)
 De fem benspænd (m, 2003)

Tv-produktioner 
Bent Christensen har instrueret, produceret og/eller skrevet følgende tv-produktioner:
 Ka' De li' østers? (p,s, 1967)
 Muffen (i,p, 1970)
 Smuglerne (s, 1970)
 En by i provinsen (i, 1977)
 Strandvaskeren (s, 1978)
 Rejseholdet (i, 1983)
 Een gang strømer...'' (i, 1987)

Radiodrama 

 Stemmer der dræber (P1, instruktion, 1979)

Referencer

Eksterne henvisninger 
 
 

Filminstruktører fra Danmark
Skuespillere fra Danmark
Filmproducere fra Danmark
Personer fra Aalborg
Personer døde af kræft
Personer i Kraks Blå Bog (afdøde)